Speurder in hof oor ongeluk en dossier wat verdwynArgieffoto Mabel Segoete het Woensdag in die Bellville-streekshof verskyn nadat sy ŉ polisievoertuig onwettig gebruik het en daarmee in ŉ ongeluk betrokke was. Landdros Susan Smith het Segoete beveel om teen Vrydag te betaal vir die skade van R33 991 wat aan die voertuig aangerig is. Segoete het ŉ opgeskorte vonnis ontvang nadat sy aan bedrog skuldig bevind is. Segoete het skuldig gepleit aan bedrog as deel van ŉ pleitooreenkoms met die staat. Segoete het ŉ polisievoertuig sonder toestemming huis toe geneem nadat sy dit vroeër die dag gebruik en weer uitgeboek het. Sy het nie besef daar is ŉ opsporingstelsel in die voertuig nie. Segoete was in ŉ botsing met die motor betrokke, het dit nie aangemeld nie en later valslik beweer dat sy teen ŉ klip gebots het in die reën. Sy het intussen ook Woensdag in die hof vir gespesialiseerde handelsmisdaad in Bellville verskyn op aanklag van regsverydeling. Dié saak hou verband met die beweerde verdwyning van ŉ ondersoekdossier by die Parow-polisiestasie. Die verdwyning van die dossier het daartoe gelei dat ŉ klag van aanranding teruggetrek is. Die saak teen Segoete is tot 11 Augustus uitgestel.